<classify> UJENZI wa reli ya kisasa SGR umezidi kushika kasi, ambapo tani 7,250 za vyuma vya reli hiyo kutoka nchini Japan, vitaanza kulazwa na kufungwa kwenye mataruma kuanzia leo. Hayo yalibainishwa jana na Meneja wa Mradi huo kutoka Shirika la Reli Tanzania TRC, Maizo Mgedzi, wakati menejimenti ya Taasisi ya Sekta binafsi Tanzania TPSF ilipotembelea ujenzi wa reli hiyo Soga mkoani Pwani.Mwenyekiti wa TPSF, Salum Shamte, ambaye aliongozana na wajumbe wengine akiwemo Makamu Mwenyekiti, Angelina Ngalula, Mkurugenzi Mtendaji, Godfrey Simbeye na Wakurugenzi wa Bodi, alisema lengo la ziara yao ni kujifunza na kuangalia shughuli za ujenzi zinavyoendelea. Maizo aliieleza menejimenti ya TPSF kuwa kazi ya kulaza reli kwenye mataluma ya zege, itaanza rasmi leo eneo la Soga mkoani Pwani.Kwa mujibu wa Maizo, tani 7,250 za vyuma hivyo ambavyo bado vinaendelea kushushwa kwenye Bandari ya Dar es Salaam, vitalazwa kwenye eneo lenye urefu wa kilomita 60. Maizo pia alisema kuwa ujenzi wa stesheni kubwa ya mizigo eneo la Kwala mkoani Pwani, itasaidia kuipunguza treni kubwa ya mizigo yenye urefu wa kilomita mbili hadi kufikia urefu wa mita 400 ili iweze kuingia Bandari ya Dar es Salaam kwa urahisi. Meneja Msaidizi wa Mradi huo, Machibya Masanja, alisema kuwa kila kilomita moja ambayo itakuwa na matuluma 1,667, zitalazwa reli 84.Masanja aliongeza kuwa kila reli moja ina uzito wa tani 1.4, wakati taluma moja lina uzito wa kilo 280, hivyo mataluma 1,667 yatakuwa na jumla ya uzito wa tani 466.8 katika kila urefu wa kilomita moja. TPSF waliipongeza Serikali kwa kutekeleza mradi huo kwa mafanikio na wao kama wadau muhimu kwa shughuli za kiuchumi nchini, wanajipanga ili waweze kuchukua fursa zilizopo ikiwemo kupeleka vifaa vya ujenzi kama vile saruji na kokoto. Ujenzi wa mradi huo umefikia asilimia 24 mpaka sasa. Ujenzi ulianza mwezi Mei mwaka jana.  <topic>: KITAIFA 